C 91/2

Pareiškimas dėl 2020 m. kovo 17 d. Bendros pertvarkymo valdybos sprendimo, kuriuo nustatoma, ar reikia mokėti kompensaciją akcininkams ir kreditoriams, kurių atžvilgiu įvykdyti su „Banco Popular Español SA“ susiję pertvarkymo veiksmai (SRB/EES/2020/52) (toliau – sprendimas)

(2020/C 91/02)

Sprendimu Bendra pertvarkymo valdyba nustato, kad akcininkai ir kreditoriai, kurių atžvilgiu buvo imtasi „Banco Popular Español SA“ pertvarkymo veiksmų (toliau – poveikį patiriantys akcininkai ir kreditoriai), neturi teisės į kompensaciją pagal Europos Parlamento ir Tarybos Reglamento (ES) Nr. 806/2014 76 straipsnio 1 dalies e punktą. (1)

Bendros pertvarkymo valdybos sprendimo santrauka

2017 m. birželio 7 d. Bendra pertvarkymo valdyba (BPV) priėmė sprendimą dėl „Banco Popular Español SA“ (toliau – įstaiga) pertvarkymo schemos patvirtinimo (2), kurį patvirtino Europos Komisija (3). Remiantis šio sprendimo 5 ir 6 straipsniais, pertvarkant įstaigą taikyta verslo pardavimo priemonė – jos akcijos perduotos „Banco Santander SA“ (pagal Reglamento (ES) Nr. 806/2014 24 straipsnio 1 dalies a punktą), pasinaudojus įstaigos kapitalo priemonių nurašymo ar konvertavimo įgaliojimais (pagal Reglamento (ES) Nr. 806/2014 21 straipsnį).

Kai FROB įgyvendino minėtus pertvarkymo veiksmus, Bendra pertvarkymo valdyba, remdamasi Reglamento (ES) Nr. 806/2014 20 straipsnio 16 dalimi ir 20 straipsnio 17 dalimi ir Komisijos deleguotojo reglamento (ES) 2018/344 (4) 3 straipsniu, turėjo užtikrinti, kad nepriklausomas vertintojas nustatytų, ar poveikį patiriantiems akcininkams ir kreditoriams būtų buvusios taikytos geresnės sąlygos, jei įstaigai būtų buvusi iškelta įprastinė bankroto byla (toliau – skirtingų sąlygų vertinimas arba 3 vertinimas).

Su įstaigos pertvarkymu susijusiems vertinimams atlikti kaip nepriklausomas vertintojas pasamdyta įmonė „Deloitte Réviseurs d’Entreprises“ („Deloitte“) (5). 2018 m. birželio 14 d. (6), BPV paštu gavo „Deloitte“ galutinę ataskaitą, kurioje įvertinti vykdant įstaigos pertvarkymą taikytų sąlygų skirtumai (toliau – 3 vertinimo ataskaita). Ji pateikta sprendimo I priede. Iš 3 vertinimo ataskaitos matyti, kad dabartinės sąlygos poveikį patiriantiems akcininkams ir kreditoriams ir sąlygos, kurios jiems būtų buvusios taikomos, jei pertvarkymo dieną įstaigai būtų buvusi iškelta įprastinė bankroto byla, nesiskiria.

Atsižvelgdama į tai, 2018 m. rugpjūčio 2 d. pranešime (7) (toliau – pranešimas) BPV pateikė preliminarų sprendimą, kad remiantis Reglamento (ES) Nr. 806/2014 76 straipsnio 1 dalies e punktu, poveikį patiriantiems akcininkams ir kreditoriams kompensacijos mokėti nereikia.

Be to, kad galėtų priimti galutinį sprendimą dėl to, ar reikia skirti kompensaciją, i) pranešime BPV paragino poveikį patiriančius akcininkus ir kreditorius pareikšti susidomėjimą pasinaudoti teise būti išklausytiems (registracijos etapas) ir ii) vėlesniame etape paprašė susidomėjimą pareiškusių poveikį patiriančių akcininkų ir kreditorių, kurių statusą BPV patikrino, pateikti pastabas dėl pranešime pateikto BPV preliminaraus sprendimo ir jį pagrindžiančių argumentų (konsultacijų etapas).

Konsultacijų etapo pabaigoje, atsižvelgdama į tai, kad poveikį patiriantys akcininkai ir kreditoriai iškėlė įvairius klausimus, kurie nebuvo susiję su pranešime nurodytu preliminariu BPV sprendimu ir jį pagrindžiančiais argumentais, BPV pirmiausia įvertino tokių pastabų aktualumą. Atsižvelgdama į tai, kad poveikį patiriančių akcininkų ir kreditorių pastabos buvo vienodos arba panašios, BPV visas aktualias pastabas sugrupavo. BPV atidžiai išnagrinėjo atitinkamas pastabas, susijusias su jos preliminariu sprendimu, bet ne su 3 vertinimo ataskaita. Kad nuspręstų, ar atitinkamos su 3 vertinimo ataskaita susijusios pastabos gali turėti įtakos BPV preliminariam sprendimui, BPV paprašė „Deloitte“, kaip nepriklausomo vertintojo, pateikti nepriklausomo šių susijusių pastabų vertinimo dokumentą ir apsvarstyti, ar atsižvelgiant į šias pastabas 3 vertinimo ataskaitos nereikia patikslinti.

2019 m. gruodžio 18 d. Deloitte pateikė BPV vertinimą (toliau – aiškinamasis dokumentas), kuris pridedamas sprendimo II priede. Išnagrinėjusi BPV perduotas poveikį patiriančių akcininkų ir kreditorių pastabas, susijusias su 3 vertinimo ataskaita, aiškinamajame dokumente „Deloitte“ patvirtino, kad nei strategijos, nei įvairių hipotetinių likvidavimo scenarijų, išsamiai aprašytų 3 vertinimo ataskaitoje, taip pat taikytos metodikos ir atliktų analizių tikslinti nereikia.

Įvertinusi atitinkamas pastabas dėl „Deloitte“ nepriklausomumo, pateiktas per teisės būti išklausytam procesą, BPV mano, kad, vykdydama su 3 vertinimu susijusias užduotis, „Deloitte“, kaip nepriklausomo vertintojo, veiksmai atitiko Reglamento (ES) Nr. 806/2014 20 straipsnio 1 dalies ir Komisijos deleguotojo reglamento (ES) 2016/1075 IV skyriaus reikalavimus (8).

Be to, atsižvelgdama į 3 vertinimo ataskaitą ir aiškinamąjį dokumentą, BPV mano, kad 3 vertinimo ataskaita yra tinkamas pagrindas BPV sprendimui priimti. Todėl BPV daro išvadą, kad pertvarkymo sprendimo dieną skirtumo tarp dabartinių poveikį patiriantiems akcininkams ir kreditoriams taikomų sąlygų ir sąlygų, kurios jiems būtų taikomos, jei įstaigai būtų iškelta įprastinė bankroto byla, nėra.

Todėl BPV nutaria, kad pagal Reglamento (ES) Nr. 806/2014 76 straipsnio 1 dalies e punktą poveikį patiriantys akcininkai ir kreditoriai neturi teisės į kompensaciją iš Bendro pertvarkymo fondo.

Sprendimas skirtas FROB, vykdančiai nacionalinės pertvarkymo institucijos funkcijas.

Daugiau informacijos apie BPV sprendimą ir jo priedus, t. y. 3 vertinimo ataskaitą (I priedas) ir aiškinamąjį dokumentą (II priedas), galima rasti oficialioje BPV interneto svetainėje:: https://srb.europa.eu/en/content/banco-popular

(1) 2014 m. liepos 15 d. Europos Parlamento ir Tarybos reglamentas (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010 (OL L 225, 2014 7 30, p. 1).

(2) SRB/EES/2017/08 OL C 222, 2017 11 7, p. 3.

(3) 2017 m. birželio 7 d. Komisijos sprendimas (ES) 2017/1246, kuriuo patvirtinama „Banco Popular Español S.A.“ pertvarkymo schema (OL L 178, 2017 7 11, p. 15).

(4) 2017 m. lapkričio 14 d. Komisijos deleguotasis reglamentas (ES) Nr. 2018/344, kuriuo Europos Parlamento ir Tarybos direktyva 2014/59/ES papildoma techniniais reguliavimo standartais, kuriais patikslinami kriterijai, susiję su pertvarkymo atveju taikomų skirtingų sąlygų vertinimo metodika (OL L 67, 2018 3 9, p. 3).

(5) Pagal atitinkamą specialiąją sutartį „Deloitte“ įdarbino darbuotojus iš savo padalinių Belgijoje, Ispanijoje ir Jungtinėje Karalystėje.

(6) Į priede pateiktą 3 vertinimo ataskaitą įtraukti „Deloitte“ papildyme nurodyti pakeitimai, kuriais ištaisytos tik korektūros klaidos. Papildymą BPV gavo 2018 m. liepos 31 d. elektroniniu paštu.

(7) 2018 m. rugpjūčio 2 d. Bendros pertvarkymo valdybos pranešimas, kuriame pateikiamas jos preliminarus sprendimas dėl poreikio mokėti kompensaciją akcininkams ir kreditoriams, kurių atžvilgiu įvykdyti su „Banco Popular Español S.A.“ susiję pertvarkymo veiksmai, ir dėl teisės būti išklausytiems proceso pradžios (SRB/EES/2018/132) (OJ C 277 I, 2018 8 7, p. 1).

(8) 2016 m. kovo 23 d. Komisijos deleguotasis reglamentas (ES) 2016/1075, kuriuo papildoma Europos Parlamento ir Tarybos direktyva 2014/59/ES dėl techninių reguliavimo standartų, kuriais nustatomas gaivinimo planų, pertvarkymo planų ir grupių pertvarkymo planų turinys, minimalūs kriterijai, kuriuos kompetentinga institucija turi įvertinti nagrinėdama gaivinimo planus ir grupių gaivinimo planus, grupių finansinės paramos sąlygas, reikalavimus nepriklausomiems vertintojams, nurašymo ir konvertavimo įgaliojimų pripažinimą sutartyse, pranešimo reikalavimų ir pranešimo apie sustabdymą procedūras bei turinį ir pertvarkymo kolegijų veiklos funkcijas (OL L 184, 2016 7 8, p. 1).